ШАМИЛИДЕ.

Дида дирго рокъоб къадада бараб,

Къуватав Шамилил сурат к1алъана,

Муг1рузде щущараб кьварараб гьаракь,

Гъугъадулеб зоблъун т1ибит1ун ана.

Дица гьал муг1рузул г1адатал ц1унун,

Х1ехьанщинаб унти каранзул рек1елъ,

Кодоб хвалчен кквезе гьунар бук1адго,

Хал гьарич1о ругънал черхалда лъурал.

Дица ч1ерги букъун,.чохьол бицинч1о,

Чанги ракъи бергьун х1ал дагьлъаниги,

Гьит1инав Саг1итги мугъалда ваччун,

Гъурана тушбаби , тарич1о дир черх.

Капурзаби т1олго т1аде рач1индал,

К1анц1ана г1ордасан цояб рахъалде,

"Эркенлъи яги хвел"-дир ах1иялда,

Ах1улгох1да тарал дол шагьидзаби.

Бадиб к1азги бухьун к1анц1ана дир яц,

Асирлъуде инч1ей, кьурса г1одое,

Маг1аруллъи ц1унун, аманаталъе,

Угьдилей эбел тун, вит1ана Жамал.

Жакъа дие хабалъ бак1 г1олеб гьеч1о,

Ч1агого хваразул занал цере ч1ун,

Ч1вадарухъан, ц1огьор, гьерсихъанилан

Хъван ругел ц1аразухъ хал гьабулаго.

Дие жакъа хабалъ бак1 г1олеб гьеч1о,

Хвалчен рек1инабун гъазават лъезе,

Гъазизабаз гьаб ракь рух1ги ях1ги кьун,

Ирсалъе таразул тамахлъи бихьун.